CELEX: 32022D0179
Language: fi
Date: 2022-02-08 00:00:00
Title: Komission täytäntöönpanopäätös (EU) 2022/179, annettu 8 päivänä helmikuuta 2022, radiotaajuuksien yhdenmukaisesta käytöstä 5 GHz:n taajuusalueella langattomien liityntäjärjestelmien, kuten langattomien lähiverkkojen toteuttamista varten ja päätöksen 2005/513/EY kumoamisesta (tiedoksiannettu numerolla C(2022) 628) (ETA:n kannalta merkityksellinen teksti)

10.2.2022   
               
               
                  FI
               
               
                  Euroopan unionin virallinen lehti
               
               
                  L 29/10
               
            
         KOMISSION TÄYTÄNTÖÖNPANOPÄÄTÖS (EU) 2022/179,
         annettu 8 päivänä helmikuuta 2022,
         radiotaajuuksien yhdenmukaisesta käytöstä 5 GHz:n taajuusalueella langattomien liityntäjärjestelmien, kuten langattomien lähiverkkojen toteuttamista varten ja päätöksen 2005/513/EY kumoamisesta
         
            
               (tiedoksiannettu numerolla C(2022) 628)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (radiotaajuuspäätös) (1) ja erityisesti sen 4 artiklan 3 kohdan,
         sekä katsoo seuraavaa:
         
                     (1)
                  
                  
                     Komission tiedonannossa ”2030 digitaalinen kompassi: eurooppalainen lähestymistapa digitaalista vuosikymmentä varten” (2) esitetään unionin uudet verkkoyhteystavoitteet, jotka on määrä saavuttaa ottamalla käyttöön ja hyödyntämällä laajasti erittäin suuren kapasiteetin verkkoja. Yksi tavoitteista on, että gigabittiverkko kattaa kaikki unionin kotitaloudet vuoteen 2030 mennessä. Langattomat liityntäjärjestelmät, kuten langattomien lähiverkkojen (WAS/RLAN) sovellukset, edistävät suurelta osin tätä kattavuustavoitetta.
                  
               
                     (2)
                  
                  
                     Langattomien lähiverkkojen käyttöoikeuksista säädetään Euroopan parlamentin ja neuvoston direktiivin (EU) 2018/1972 (3) 56 artiklassa. Mainitun direktiivin mukaan langattomalla lähiverkolla tarkoitetaan langattoman yhteyden mahdollistavaa matalatehoista ja lyhyellä kantamalla toimivaa järjestelmää, josta aiheutuu vain vähäinen häiriöriski muille järjestelmille, joita muut käyttäjät käyttävät sen välittömässä läheisyydessä, ja jossa käytetään yksinoikeudettomia radiotaajuuksia.
                  
               
                     (3)
                  
                  
                     Komission päätöksellä 2005/513/EY (4) yhdenmukaistettiin radiotaajuuksien käyttö 5 GHz:n taajuusalueella (5 150–5 350 MHz ja 5 470–5 725 MHz) langattomissa liityntäjärjestelmissä, kuten langattomissa lähiverkoissa.
                  
               
                     (4)
                  
                  
                     Kansainvälisen televiestintäliiton (ITU) radio-ohjesäännön (5) mukaisesti 5 150–5 350 MHz:n ja 5 470–5 725 MHz:n taajuusalueet on osoitettu ensisijaisesti siirtyvälle liikenteelle, lukuun ottamatta siirtyvää ilmailuradioliikennettä, ITU:n kaikilla kolmella alueella, ottaen huomioon tarve suojata muita ensisijaisia palveluja näillä taajuusalueilla. Vuonna 2003 järjestetyssä ITU:n maailman radioviestintäkonferenssissa (WRC-03) hyväksyttiin päätöslauselma 229 ”Use of the bands 5 150–5 250, 5 250–5 350 MHz and 5 470–5 725 MHz by the mobile service for the implementation of Wireless Access Systems including Radio Local Area Networks”. Päätöslauselmassa, jota tarkistettiin vuonna 2019 pidetyssä maailman radioviestintäkonferenssissa (WRC-19), laajennettiin sisäkäytön soveltamisala juniin ja maantieajoneuvoihin, vahvistettiin 5 150–5 250 MHz:n taajuusaluetta käyttävien WAS/RLAN-laitteiden enimmäislähetysteho maantieajoneuvoissa ja mahdollistettiin rajoitettu ulkokäyttö 5 150–5 250 MHz:n taajuusalueella suojaamalla muita kyseisen taajuusalueen olemassa olevia käyttötarkoituksia.
                  
               
                     (5)
                  
                  
                     Useissa jäsenvaltioissa on kriittinen tarve käyttää sotilaallisia tutkia ja säätutkia 5 250 MHz:n ja 5 850 MHz:n välisillä taajuusalueilla, mikä edellyttää niiden erityistä suojaamista WAS/RLAN-laitteiden aiheuttamilta haitallisilta häiriöiltä. Tässä yhteydessä WAS/RLAN-verkkojen käyttöä koskevilla teknisillä ja toiminnallisilla ehdoilla on varmistettava muihin radiopalveluihin, mukaan lukien sotilas- ja säätutkat, liittyvien oikeutettujen yleisten etujen suojelu. Myös kaukokartoitussatelliittien liikenteeseen (aktiivinen), avaruustutkimuksen liikenteeseen (aktiivinen) ja siirtyvän satelliittiliikenteen syöttöyhteyksiin liittyvien järjestelmien toimintakyky on suojattava erityisesti taajuusalueella 5 150–5 350 MHz.
                  
               
                     (6)
                  
                  
                     Jotta voitaisiin panna täytäntöön WRC-19:n tulokset, joilla tarkistettiin päätöslauselmaa 229, komissio antoi 14 päivänä huhtikuuta 2020 päätöksen N:o 676/2002/EY 4 artiklan 2 kohdan nojalla Euroopan radio-, tele- ja postihallintojen yhteistyökonferenssille (CEPT) toimeksiannon muuttaa radiotaajuuksien yhdenmukaisesta käytöstä 5 GHz:n taajuusalueella WAS/RLAN-verkkojen toteuttamista varten tehtyä päätöstä 2005/513/EY. CEPT:lle annettiin toimeksiannossa kaksi tehtävää. Ensimmäinen koski teknisten ehtojen ehdottamista päätöksen 2005/513/EY muuttamiseksi WRC-19:n (päätöslauselman 229 tarkistaminen) tulosten perusteella taajuusalueella 5 150–5 250 MHz. Toisena tehtävänä oli ehdottaa tarvittaessa WAS/RLAN-verkkojen yhdenmukaistettujen teknisten ehtojen vastaavia päivityksiä taajuusalueilla 5 150–5 350 MHz ja 5 470–5 725 MHz. Päivitysten tarkoituksena olisi tarkastella mahdollisuuksia käyttää WAS/RLAN-laitteita ajoneuvoissa (ilma-alukset, maantieajoneuvot (henkilöautot, linja-autot), junat jne.) ja arvioida WAS/RLAN-verkkojen käyttökelpoisuutta miehittämättömien ilma-alusjärjestelmien radioyhteyksissä.
                  
               
                     (7)
                  
                  
                     Tämän toimeksiannon mukaisesti CEPT julkaisi raportin 79 radiotaajuuksien yhdenmukaisesta käytöstä 5 GHz:n taajuusalueella WAS/RLAN-verkkojen toteuttamiseksi WRC-19:n mukaisesti. CEPT:n raportti 79 sisältää tarkistetut tekniset ehdot WAS/RLAN-verkoille taajuusalueella 5 150–5 250 MHz seuraavissa sisäkäyttötapauksissa: rakennusten sisällä, maantieajoneuvojen, junien ja ilma-alusten sisään asennetuissa laitteissa sekä rajoitetussa ulkokäytössä. Miehittämättömien ilma-alusjärjestelmien käyttö on sallittu taajuusalueella 5 170–5 250 MHz ainoastaan erityisenä ulkokäyttötapauksena. Ehdotetut taajuusalueen 5 250–5 350 MHz tekniset ehdot mahdollistavat ainoastaan käytön sisätiloissa rakennusten sisällä. Taajuusalueen 5 470–5 725 MHz käyttö on mahdollista sisä- ja ulkotiloissa, mutta ei maantieajoneuvoihin, juniin ja ilma-aluksiin asennetuissa laitteissa eikä miehittämättömissä ilma-alusjärjestelmissä. CEPT:n raporttiin 79 sisältyviä toimeksiannon tuloksia käytettiin tämän päätöksen perustana.
                  
               
                     (8)
                  
                  
                     Raportissaan 79 CEPT vahvisti yhteisymmärryksen siitä, että on tärkeää ratkaista ongelma, joka koskee säätutkille aiheutuvia haitallisia häiriöitä taajuusalueella 5 600–5 650 MHz. Säätutkille aiheutuvien haitallisten häiriöiden vähentämiseksi tässä päätöksessä olisi vahvistettava tekniset ehdot WAS/RLAN-laitteiden käytölle maantiekulkuneuvoissa, junissa ja ilma-aluksissa sekä miehittämättömissä ilma-alusjärjestelmissä (UAS) ja selvennettävä dynaamiseen taajuusvalintaan (DFS) sovellettavia vaatimuksia. Tätä päätöstä voidaan tarkastella uudelleen tulevaisuudessa kyseisten toimenpiteiden tehokkuuden arvioimiseksi.
                  
               
                     (9)
                  
                  
                     Jos muu käyttö kuin käyttö WAS/RLAN-laitteissa on maantieteellisesti rajattua ja kansallisten sääntelyviranomaisten tiedossa, jäsenvaltioilla olisi oltava oikeus antaa kansallisella tasolla lupa junien sisätiloissa käytettäville laitteille taajuusalueilla 5 250–5 350 MHz ja 5 470–5 725 MHz, kun WAS/RLAN-verkon käyttöä voidaan valvoa ja se on maantieteellisesti rajattua.
                  
               
                     (10)
                  
                  
                     Tämä päätös perustuu päätöksessä 2005/513/EY vahvistettuihin periaatteisiin ja säännöksiin ja sillä kehitetään niitä edelleen. Oikeudellisen selkeyden vuoksi päätös 2005/513/EY olisi kumottava.
                  
               
                     (11)
                  
                  
                     Tässä päätöksessä säädetyt toimenpiteet ovat radiotaajuuskomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Tällä päätöksellä yhdenmukaistetaan ehdot taajuusalueiden 5 150–5 250 MHz, 5 250–5 350 MHz ja 5 470–5 725 MHz saatavuudelle ja tehokkaalle käytölle langattomia liityntäjärjestelmiä, kuten langattomia lähiverkkoja (WAS/RLAN) varten.
         
         
            2 artikla
            Tässä päätöksessä tarkoitetaan
            
                        a)
                     
                     
                        ’langattomilla liityntäjärjestelmillä, kuten langattomilla lähiverkoilla (WAS/RLAN-verkoilla)’ laajakaistaisia radiojärjestelmiä, jotka mahdollistavat langattoman liitynnän yleisiin ja yksityisiin sovelluksiin verkkotopologiasta riippumatta;
                     
                  
                        b)
                     
                     
                        ’sisäkäytöllä’ käyttöä suljetussa tilassa, joka takaa tarvittavan vaimennuksen, jotta jakaminen muiden palvelujen kanssa helpottuu. Sisäkäyttö voidaan luokitella neljään käyttötapaukseen, jotka on määritelty tämän päätöksen liitteessä olevissa teknisissä ehdoissa ja jotka edustavat tiettyjä skenaarioita, eli käyttöä rakennuksissa, maantieajoneuvoissa, junissa ja ilma-aluksissa;
                     
                  
                        c)
                     
                     
                        ’ekvivalenttisella isotrooppisella säteilyteholla (’EIRP’)’ antenniin syötetyn tehon ja antennivahvistuksen tuloa määräsuunnassa suhteessa isotrooppiseen antenniin (absoluuttinen eli isotrooppinen vahvistus);
                     
                  
                        d)
                     
                     
                        ’keskimääräisellä ekvivalenttisella isotrooppisella säteilyteholla (’EIRP’)’ keskimääräistä EIRP:tä korkeinta tehoa vastaavan lähetyspurskeen aikana, jos tehonsäätö on käytössä.
                     
                  
         
            3 artikla
            Jäsenvaltioiden on 31 päivään maaliskuuta 2022 mennessä varattava ja asetettava ilman yksinoikeutta saataville taajuusalueet 5 150–5 250 MHz, 5 250–5 350 MHz ja 5 470–5 725 MHz WAS/RLAN-verkkojen toteuttamista varten liitteessä esitettyjen teknisten ehtojen mukaisesti.
         
         
            4 artikla
            Jäsenvaltioiden on seurattava taajuusalueiden 5 150–5 250 MHz, 5 250–5 350 MHz ja 5 470–5 725 MHz käyttöön WAS/RLAN-verkoissa liittyvien standardien ja teknologian kehitystä ja raportoitava havainnoistaan komissiolle tämän pyynnöstä tai omasta aloitteestaan, jotta tätä päätöstä voidaan tarkastella uudelleen oikea-aikaisesti.
         
         
            5 artikla
            Kumotaan päätös 2005/513/EY.
         
         
            6 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 8 päivänä helmikuuta 2022.
            
               
                  Komission puolesta
               
               Thierry BRETON
               
                  Komission jäsen
               
            
         
         
            (1)  EYVL L 108, 24.4.2002, s. 1.
         
            (2)  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: 2030 digitaalinen kompassi: eurooppalainen lähestymistapa digitaalista vuosikymmentä varten, 9.3.2021, COM(2021) 118 final.
         
            (3)  Euroopan parlamentin ja neuvoston direktiivi (EU) 2018/1972, annettu 11 päivänä joulukuuta 2018, eurooppalaisesta sähköisen viestinnän säännöstöstä (EUVL L 321, 17.12.2018, s. 36).
         
            (4)  Komission päätös 2005/513/EY, tehty 11 päivänä heinäkuuta 2005, radiotaajuuksien yhdenmukaisesta käytöstä 5 GHz:n taajuusalueella langattomien liityntäjärjestelmien, kuten langattomien lähiverkkojen (WAS/RLAN) toteuttamista varten (EUVL L 187, 19.7.2005, s. 22).
         
            (5)  http://www.itu.int/pub/R-REG-RR (2020 edition).
      
      
         
            LIITE
            WAS/RLAN-verkkoja taajuusalueilla 5 150–5 250 MHz, 5 250–5 350 MHz ja 5 470–5 725 MHz koskevat yhdenmukaistetut tekniset ehdot
            
               Taulukko 1
            
            
               WAS/RLAN-laitteet taajuusalueella 5 150 –5 250  MHz
            
            
                        
                           Parametri
                        
                     
                     
                        
                           Tekniset ehdot
                        
                     
                  
                        Taajuusalue
                     
                     
                        5 150 –5 250  MHz
                     
                  
                        Sallittu käyttö
                     
                     
                        Rakennuksissa, maantieajoneuvoihin, juniin ja ilma-aluksiin asennetuissa laitteissa sekä rajoitetussa ulkokäytössä (huomautus 1).
                        Käyttö miehittämättömissä ilma-alusjärjestelmissä (UAS) rajoitetaan taajuusalueelle 5 170 –5 250  MHz.
                     
                  
                        Kaistansisäisen säteilyn suurin keskimääräinen ekvivalenttinen isotrooppinen säteilyteho (EIRP)
                     
                     
                        200 mW
                        Poikkeukset:
                        
                                    —
                                 
                                 
                                    40 mW:n suurinta keskimääräistä EIRP:tä sovelletaan junavaunuissa oleviin laitteisiin, joiden vaimennushäviö on keskimäärin alle 12 dB;
                                 
                              
                                    —
                                 
                                 
                                    40 mW:n suurinta keskimääräistä EIRP:tä sovelletaan maantieajoneuvoissa oleviin laitteisiin.
                                 
                              
                  
                        Kaistansisäisen säteilyn suurin keskimääräinen EIRP-tiheys
                     
                     
                        10 mW/MHz millä tahansa 1 MHz:n kaistalla
                     
                  
                        
                                    Huomautus 1:
                                 
                                 
                                    Jos laitteita käytetään ulkona, ne eivät saa olla asennettuja maantieajoneuvojen kiinteisiin laitteisiin tai koriin, kiinteään infrastruktuuriin tai kiinteään ulkoantenniin.
                                 
                              
                  Taajuuksien käytössä ja häiriöiden lieventämisessä on hyödynnettävä menetelmiä, jotka suorituskyvyltään täyttävät riittävällä tavalla Euroopan parlamentin ja neuvoston direktiivin 2014/53/EU (1) olennaiset vaatimukset. Jos asianmukaiset menetelmät on kuvattu yhdenmukaistetuissa standardeissa tai niiden osissa, joiden viitetiedot on julkaistu Euroopan unionin virallisessa lehdessä direktiivin 2014/53/EU mukaisesti, on varmistettava vähintään kyseisiä menetelmiä vastaava suorituskykytaso.
            
               Taulukko 2
            
            
               WAS/RLAN-laitteet taajuusalueella 5 250 –5 350  MHz
            
            
                        
                           Parametri
                        
                     
                     
                        
                           Tekniset ehdot
                        
                     
                  
                        Taajuusalue
                     
                     
                        5 250 –5 350  MHz
                     
                  
                        Sallittu käyttö
                     
                     
                        Sisäkäyttö: ainoastaan rakennusten sisällä.
                        Maantieajoneuvoissa, junissa ja ilma-aluksissa olevia asennuksia ei sallita (huomautus 2).
                        Ulkokäyttö ei ole sallittu.
                     
                  
                        Kaistansisäisen säteilyn suurin keskimääräinen EIRP
                     
                     
                        200 mW
                     
                  
                        Kaistansisäisen säteilyn suurin keskimääräinen EIRP-tiheys
                     
                     
                        10 mW/MHz millä tahansa 1 MHz:n kaistalla
                     
                  
                        Käytettävät häiriönlieventämistekniikat
                     
                     
                        Lähettimen tehonsäätö (TPC) ja dynaaminen taajuusvalinta (DFS).
                        Vaihtoehtoisia häiriönlieventämistekniikoita voidaan käyttää, jos niillä varmistetaan vähintään vastaava suorituskyky ja taajuussuojan taso direktiivin 2014/53/EU vastaavien olennaisten vaatimusten noudattamiseksi ja jos ne täyttävät tämän päätöksen tekniset vaatimukset.
                     
                  
                        Lähettimen tehonsäätö (TPC)
                     
                     
                        TPC:n on annettava keskimäärin vähintään 3 dB:n häiriönlieventämiskerroin järjestelmien suurimmalla sallitulla lähtöteholla tai, jos lähettimen tehonsäätöä ei käytetä, suurimman sallitun keskimääräisen EIRP:n ja vastaavan keskimääräisen EIRP-tiheyden rajoituksia vähennetään 3 dB:llä.
                     
                  
                        Dynaaminen taajuusvalinta (DFS)
                     
                     
                        DFS kuvataan suosituksessa ITU-R M. 1652–1 (3), jolla varmistetaan yhteensopiva toiminta radiomääritysjärjestelmien kanssa.
                        DFS-järjestelmällä on varmistettava, että tietyn kanavan valinnan todennäköisyys on sama kaikilla taajuusalueilla 5 250 –5 350  MHz ja 5 470 –5 725  MHz käytettävissä olevilla kanavilla. DFS-järjestelmällä on myös varmistettava keskimäärin lähes tasainen taajuuksien kuormitus.
                        WAS/RLAN-laitteen on toteutettava dynaaminen taajuusvalinta, joka lieventää tutkalle aiheutuvia häiriötä vähintään yhtä tehokkaasti kuin ETSIn standardissa EN 301893 V2.1.1 kuvattu DFS-järjestelmä. DFS-järjestelmään liittyvät WAS/RLAN-asetukset (laitteet ja/tai ohjelmistot) eivät saa olla käyttäjän muutettavissa, jos kyseisten asetusten muuttaminen johtaa siihen, että WAS/RLAN-laite ei enää täytä DFS-vaatimuksia. Tähän sisältyy a) se, että käyttäjä ei saa muuttaa toimintamaata ja/tai toimintataajuusaluetta, jos tämä johtaa siihen, että laite ei enää täytä DFS-vaatimuksia, ja b) se, ettei hyväksytä ohjelmistoja ja/tai laiteohjelmistoja, joiden seurauksena laite ei enää täytä DFS-vaatimuksia.
                     
                  
                        
                                    Huomautus 2:
                                 
                                 
                                    WAS/RLAN-laitteiden käyttö suurissa ilma-aluksissa () (pois lukien monimoottoriset helikopterit) on sallittu 31. joulukuuta 2028 saakka siten, että kaistansisäisen säteilyn suurin keskimääräinen EIRP on enintään 100 mW.
                                 
                              
                  Taajuuksien käytössä ja häiriöiden lieventämisessä on hyödynnettävä menetelmiä, jotka suorituskyvyltään täyttävät riittävällä tavalla direktiivin 2014/53/EU olennaiset vaatimukset. Jos asianmukaiset menetelmät on kuvattu yhdenmukaistetuissa standardeissa tai niiden osissa, joiden viitetiedot on julkaistu Euroopan unionin virallisessa lehdessä direktiivin 2014/53/EU mukaisesti, on varmistettava vähintään kyseisiä menetelmiä vastaava suorituskykytaso.
            
               Taulukko 3
            
            
               WAS/RLAN-laitteet taajuusalueella 5 470 –5 725  MHz
            
            
                        Parametri
                     
                     
                        Tekniset ehdot
                     
                  
                        Taajuusalue
                     
                     
                        5 470 –5 725  MHz
                     
                  
                        Sallittu käyttö
                     
                     
                        Sisä- ja ulkokäyttö.
                        Maantieajoneuvoissa, junissa ja ilma-aluksissa olevia asennuksia ja käyttöä miehittämättömissä ilma-alusjärjestelmissä ei sallita (huomautus 3).
                     
                  
                        Kaistansisäisen säteilyn suurin keskimääräinen EIRP
                     
                     
                        1 W
                     
                  
                        Kaistansisäisen säteilyn suurin keskimääräinen EIRP-tiheys
                     
                     
                        50 mW/MHz millä tahansa 1 MHz:n kaistalla
                     
                  
                        Käytettävät häiriönlieventämistekniikat
                     
                     
                        Lähettimen tehonsäätö (TPC) ja dynaaminen taajuusvalinta (DFS).
                        Vaihtoehtoisia häiriönlieventämistekniikoita voidaan käyttää, jos niillä varmistetaan vähintään vastaava suorituskyky ja taajuussuojan taso direktiivin 2014/53/EU vastaavien olennaisten vaatimusten noudattamiseksi ja jos ne täyttävät tämän päätöksen tekniset vaatimukset.
                     
                  
                        Lähettimen tehonsäätö (TPC)
                     
                     
                        TPC:n on annettava keskimäärin vähintään 3 dB:n häiriönlieventämiskerroin järjestelmien suurimmalla sallitulla lähtöteholla tai, jos lähettimen tehonsäätöä ei käytetä, suurimman sallitun keskimääräisen EIRP:n ja vastaavan keskimääräisen EIRP-tiheyden rajoituksia vähennetään 3 dB:llä.
                     
                  
                        Dynaaminen taajuusvalinta (DFS)
                     
                     
                        DFS kuvataan suosituksessa ITU-R M. 1652–1, jolla varmistetaan yhteensopiva toiminta radiomääritysjärjestelmien kanssa.
                        DFS-järjestelmällä on varmistettava, että tietyn kanavan valinnan todennäköisyys on sama kaikilla taajuusalueilla 5 250 –5 350  MHz ja 5 470 –5 725  MHz käytettävissä olevilla kanavilla. DFS-järjestelmällä on myös varmistettava keskimäärin lähes tasainen taajuuksien kuormitus.
                        WAS/RLAN-laitteen on toteutettava dynaaminen taajuusvalinta, joka lieventää tutkalle aiheutuvia häiriötä vähintään yhtä tehokkaasti kuin ETSIn standardissa EN 301893 V2.1.1 kuvattu DFS-järjestelmä. DFS-järjestelmään liittyvät WAS/RLAN-asetukset (laitteet ja/tai ohjelmistot) eivät saa olla käyttäjän muutettavissa, jos kyseisten asetusten muuttaminen johtaa siihen, että WAS/RLAN-laite ei enää täytä DFS-vaatimuksia. Tähän sisältyy a) se, että käyttäjä ei saa muuttaa toimintamaata ja/tai toimintataajuusaluetta, jos tämä johtaa siihen, että laite ei enää täytä DFS-vaatimuksia, ja b) se, ettei hyväksytä ohjelmistoja ja/tai laiteohjelmistoja, joiden seurauksena laite ei enää täytä DFS-vaatimuksia.
                     
                  
                        
                                    Huomautus 3:
                                 
                                 
                                    WAS/RLAN-laitteiden käyttö suurissa ilma-aluksissa (pois lukien monimoottoriset helikopterit), lukuun ottamatta taajuusaluetta 5 600 –5 650  MHz, on sallittu 31. joulukuuta 2028 saakka siten, että kaistansisäisen säteilyn suurin keskimääräinen EIRP on enintään 100 mW.
                                 
                              
                  Taajuuksien käytössä ja häiriöiden lieventämisessä on hyödynnettävä menetelmiä, jotka suorituskyvyltään täyttävät riittävällä tavalla direktiivin 2014/53/EU olennaiset vaatimukset. Jos asianmukaiset menetelmät on kuvattu yhdenmukaistetuissa standardeissa tai niiden osissa, joiden viitetiedot on julkaistu Euroopan unionin virallisessa lehdessä direktiivin 2014/53/EU mukaisesti, on varmistettava vähintään kyseisiä menetelmiä vastaava suorituskykytaso.
            
               (1)  Euroopan parlamentin ja neuvoston direktiivi 2014/53/EU, annettu 16 päivänä huhtikuuta 2014, radiolaitteiden asettamista saataville markkinoilla koskevan jäsenvaltioiden lainsäädännön yhdenmukaistamisesta ja direktiivin 1999/5/EY kumoamisesta (EUVL L 153, 22.5.2014, s. 62).
            
               (2)  Komission asetuksen (EU) N:o 1321/2014 mukaisesti suurella ilma-aluksella tarkoitetaan ilma-alusta, joka luokitellaan lentokoneeksi, jonka suurin sallittu lentoonlähtömassa on yli 5 700 kg, tai monimoottorista helikopteria. Monimoottoriset helikopterit eivät kuitenkaan kuulu huomautusten 2 ja 3 soveltamisalaan.
            
               (3)  Suositus ITU-R M. 1652–1, ”Dynamic frequency selection in wireless access systems including radio local area networks for the purpose of protecting the radiodetermination service in the 5 GHz band”.